Timzgida n Tinml

Tga **tmzgida n Tinml** nɣ **Timzgida Taxatart n Tinml** (illa daɣ mad as ittinin *Tinmal*) yat tmzgida n tasuta tis snat d mrawt, tlla ɣ yan usun ism nns ɣd nttan Tinml, ɣ Udrar n Drn ɣ Lmɣrib. Mqqar ɣ wass ad ur ar sul tswuruy zun d Tmzgid, iɣrban nns suln ar ɣil gan inagan f umzruy nns imqqurn, tsul ar dɣikk tga yan ɣ idɣarn imzrayn lli bahra ilan atig ɣ tmazirt. Tettyubna tmzgida ad ɣ udɣar lli ɣ ittumḍal Ibn Tumrt, amkras n umussu n imuwaḥḥidn. Tga tmzgida ad yan umdya axatar f tmsdagt tamwaḥdit. 

Tkcm tmzgida n Tinml ɣ tlgamt n idɣarn n wayda amaḍlan n -{UNESCO}- zɣ usggʷas n 1995. 

## Adɣar
Tlla Tinml ɣ yat tizi taxatart ɣ utaram n idrarn n Waṭlas mqqurn ad tt igan d Tizi n Tst gr Mrrakc ɣ iẓẓlmḍ d tsga n Sus ɣ iffus. Tlla ɣ tsgiwin n idrarn n Tuggkal ɣ tsga yaḍn n wasif n Fiss lli d ittɛmmaṛn s waman akud nna iḍṛ unẓar, taggug s kra n 106 km ɣ iffus-ataram n tmdint n Mṛṛakc nɣ s kra n 55 km iffus-ataram n tmdint n Asni ɣ yat tattuyt n 1270 m ɣ ubrid n udrar -{R203}-, nna izrayn f Tizi n Tst ɣ umnid n Trudant.

## Amzruy
Tkka tt inn tga tamaẓunt tamzwarut n umussu amuwaḥḥidi nna mi iga Ibn Tumrt amkras. Iṣku imḍfaṛn nns ɣid ɣ 1124 nɣ 1125, d ɣinn ad tt inn ikkan iga tasila nna ɣ d ukin imrabṭn nna inbḍn tamazirt ɣ uzmz ann. Yat tmzgida tamzwarut tettyubna ɣid ɣ uzmz ann nɣ imikk n tizi dffir. Lliɣ immut Ibn Tumrt ɣ 1130, ittumḍal ɣinn, skrn middn g umḍl nns zun d kra n ḍḍariḥ asgdan d udɣar n lḥajj ḍaṛt mayad. Ɛabd Al Mumin, lli d iɣʷin anbaḍ n imuwaḥḥidn ḍaṛt n tmttant n Ibn Tumrt, iɣts ad ibnu yat tmzgida tamaynut ɣ tama nɣ iggi n udɣar ad ɣ 1148, mk lli s ittyura s usddid ɣ warratn iqburn n uzmz ann. Mqqar asakud n usadur n 1153-1154 lli ifka Rawḍ Al Qiṛṭas tsul tettubdar dar kigan. Timzgida tamaynut irwas is tumẓ adɣar n Timzgid lli tt inn ɣid ikkan.

## Tamsdagt

### Bṛṛa

Trwas tuṣka ad ɣ bṛṛa nns kra n ugadir nɣ kra n tiɣrmt s iɣʷrban nns iḍnin ifrarn, anaw ad tẓli sis tamsdagt tamuwaḥḥidt, ar t nttafa ɣ tugt n tmzgadiwin nnsn. Tṭṭaf tuṣka ad yan uɣawas n tisfrin, yaẓ i ukuẓdis, gis 43 f 40 id mitru. Yat tmẓlit nna s tẓli timzgid ad tga tt talɣa d waddud n tṣṣumɛt illan ɣ tuẓẓumt n uɣʷrab nns n yiffus ɣ yixf n tlimamt ; tamẓlit ad n usugn ur da tt nttafa ɣ tmzgadiwin timzrayin. Tṭṭaf tṣṣumɛt yat tsila igan tunziɣant lli d ittffuɣn s bṛṛa zɣ uɣrab n bṛṛa lli lli as issutln, mac dars yat tfrist ibbin niɣ ur ikmmln, g unmgal da nttafa tiṣṣumɛin yaḍnin n imuwaḥḥidn mqqurnt, zurnt (zun d taṣṣumɛt n Kutubiyya g Mrrakc d Giralda g Icbilya). Timzgida gis sa n ikccumn: kraḍ ɣ tsga n lqblt d tggut d yan ukccum anammas ɣ iẓẓlmḍ.
### Agʷns
G ugʷns, timzgid ad dars yan unmala n igjda azurtan s yan usarag agnsan. Tadala n tẓallit tadslant tettubḍa f tẓa n id ṣaḥn (s tnglizt: -{Nave}-) (imikk zɣ tsga n iẓẓlmḍ ar iffus) s idrasn n tskiwin s uzzal n wayyis ifrsn.
File:Tin Mal Moschee 02.jpg|
File:Tin Mal Mosque4 (js).jpg|
File:Tinmal mosque arches DSCF8505.jpg|
File:المسجد الأعظم تينمل6.jpg|
File:المسجد الأعظم تينمل 9.jpg|


## Taskla
-{
* Christian Ewert, Jens-Peter Wisshak: *Die Moschee von Tinmal*. (Deutsches Archäologisches Institut Madrid. Madrider Beiträge, 10) Zabern, Darmstadt 1985, ISBN 978-3-8053-0743-7.
* Arnold Betten: *Marokko. Antike, Berbertraditionen und Islam – Geschichte, Kunst und Kultur im Maghreb.* DuMont, Ostfildern 2012, S. 254ff. ISBN 978-3-7701-3935-4.
*Basset, H. et Terrasse, H. “Sanctuaires et forteresses almohades”, in Hespéris, 1924, pp. 9-91.
*Marçais, G., L'architecture musulmane d'Occident, Paris, 1954, pp. 201-202.
*Triki, H., Hassar-Benslimane, J., Touri, A., Tinmel, l'épopée almohade, Casablanca, 1992.
}-

## Ɣr uggar

* ''Amgrad isawaln f Tinmal – Tiwlafin + Umlan'' (tanglizit)
* ''Amgrad isawaln f Tinmal – Umlan + Tiwlafin'' (tanglizit)
* ''Tiwlafin n tmzgida n Tinmal'' (talimant)
* ''Amgrad ifulkin f tmzgida n Tinml – Tiwlafin + Umlan'' (tanglizit)

## Tisaɣulin

-{

}-